**РЕПУБЛИКА СРБИЈА**

**ОПШТИНА СВИЛАЈНАЦ**

**ОПШТИНСКА УПРАВА**

**Број: 400-52/2024-IV**

**Дана: 21.03.2024. године**

**С в и л а ј н а ц**

На основу члана 52. Закона о локалној самоуправи ("Службени гласник РС", број 129/07, 83/14-др. закон, 101/16-др.закон, 47/18 и 111/21-др. закон), члана 84. Статута општине Свилајнац ("Службени гласник општине Свилајнац", број 2/08, 12/12, 4/19 и 27/22) и члана 3. и 6. Одлуке о условима и начину субвенционисања куповине бицикла као еколошки прихватљивог транспорта у 2024. години („Службени гласник општине Свилајнац“, број 6/24), Општинска управа општине Свилајнац, расписује

**Ј А В Н И П О З И В**

**за доделу бесповратних средстава за куповину новог бицикла као еколошки прихватљивог транспорта у 2024. години на територији општине Свилајнац**

**I**

**Предмет**

Предмет овог Јавног позива је додела бесповратних средстава за куповину новог, технички исправног бицикла на два точка који се покреће помоћу педала, бицикла без педала и бицикла на три точка, осим за куповину бицикла на електрични погон.

**II**

**Финансијски оквир**

За реализацију овог Јавног позива, опредељена су средства у буџету Општине Свилајнац за 2024. годину и то у појединачном износу од 8.000,00 динара, за једног члана домаћинства са територије општине Свилајнац, а у укупном износу од 800.000,00 динара.

Учесницима Јавног позива, одобрени износ средстава, биће уплаћен на текући рачун.

Уколико је цена бицикла мања од 8.000,00 динара, кориснику средстава биће уплаћен износ у висини цене бицикла.

**III**

**Услови за остваривање права на доделу бесповратних средстава**

Право на подношење пријаве на Јавни позив има физичко лице – један члан домаћинства са територије општине Свилајнац.

Бицикл за који се додељују бесповратна средства по овом Јавном позиву, мора бити произведен и купљен на територији Републике Србије.

**IV**

**Потребна документација**

Приликом подношења пријаве на Јавни позив, подносилац прилаже следећу документацију:

* попуњен и потписан пријавни образац;
* фотокопију личне карте или очитану чиповану личну карту, на којој је видљива адреса пребивалишта;
* изјаву подносиоца пријаве о члановима домаћинства (члановима породичног домаћинства сматрају се супружник и ванбрачни партнер, деца, рођена у браку или ван њега, усвојена деца, родитељи и лица која су по закону дужни да издржавају, а који станују заједно са подносиоцем пријаве);
* изјаву о сагласности за обраду података о личности;
* доказ о отвореном динарском рачуну код пословне банке у Републици Србији;
* доказ о куповини новог бицикла, са датумом након објављивања овог Јавног позива (фотокопија фискалног рачуна са гаранцијом на име изабраног лица).

Пријавни образац који је обавезан, доступан је као прилог овог Јавног позива, на званичном сајту Општине Свилајнац [www.svilajnac.rs](http://www.svilajnac.rs), и на шалтеру писарнице Општинске управе општине Свилајнац.

Изјава о члановима домаћинства и изјава о сагласности за обраду података о личности су саставни део пријавног обрасца.

**V**

**Поступак за доделу средстава**

Јавни позив за доделу бесповратних средстава за куповину новог бицикла као еколошки прихватљивог транспорта у 2024. години спроводи Комисија, коју образује начелник Општинске управе Општине Свилајнац (у даљем тексту: Комисија).

Комисија заседа последње недеље у месецу, а по потреби и другачије, прегледа и испитује уредност пристиглих пријава и утврђује и објављује прелиминарну ранг листу подносилаца пријава који испуњавају услове на Јавни позив, до броја потпуних пријава и утрошка средстава из одељка II овог Јавног позива.

Комисија рангира учеснике Јавног позива, који испуњавају услове наведене у овом Јавном позиву, по времену подношења, односно пријема пријаве.

Комисија саставља и објављује прелиминарну ранг листу подносилаца пријава који испуњавају услове.

 Учесници Јавног позива обавештавају се о рангирању објављивањем прелиминарне ранг листе на званичној интернет страници Општине Свилајнац [www.svilajnac.rs](http://www.svilajnac.rs).

 Против прелиминарне ранг листе, учесник Јавног позива може поднети приговор Комисији, у року од три дана од дана објављивања прелиминарне ранг листе.

Комисија одлучује о приговору решењем.

 Уколико учесник Јавног позива одустане од субвенционисане куповине бицикла, то право се додељује следећем учеснику са ранг листе који испуњава услове за субвенционисање, уз обавештење.

 Коначну ранг листу подносилаца пријава који испуњавају услове на Јавни позив, са записником о свом раду, Комисија доставља Општинској управи општине Свилајнац, ради доношења решења о додели средстава.

Општинска управа општине Свилајнац доноси решење о додели средстава подносиоцима пријава са коначне ранг листе, у року од 15 дана од дана пријема коначне ранг листе.

Против решења Општинске управе општине Свилајнац којим се одбацује или одбија пријава на Јавни позив, подносилац пријаве може изјавити жалбу Општинском већу општине Свилајнац, у року од 15 дана од дана достављања решења.

**VI**

**Трајање Јавног позива и начин подношења пријаве**

Јавни позив је отворен до утрошка средстава из одељка II овог Јавног позива.

Пријаве на Јавни позив, са пратећом документацијом, подносе се Комисији, лично или поштом, на адресу Општинске управе општине Свилајнац, Светог Саве 102, Свилајнац.

Неблаговремене, непотпуне и пријаве које нису поднете у складу са одредбама овог Јавног позива биће одбачене.

**VII**

**Објављивање Јавног позива**

Јавни позив се објављује на званичној интернет страници Општине Свилајнац [www.svilajnac.rs](http://www.svilajnac.rs) и на огласној табли Општинске управе општине Свилајнац.

 За све информације у вези са Јавним позивом, обратити се Комисији, контакт особа Јелена Петковић, 035/312-618.

 **НАЧЕЛНИК ОПШТИНСКЕ УПРАВЕ**

 **Ивана Пауновић, дипл. правник, с.р.**